په جرمني کې د کرزي لومړۍ ورځ او د کنفرانس په اړه د خلکو نظرونه
د افغانستان ولسمشر حامد کرزی پرون د جمعې په ورځ د بن په کنفرانس کې د ګډون لپاره جرمني ته ورسید او د جرمني د بهرنیو چارو د وزیر ګایدو ویسترویلي لخوا ورته په هوایي ډګر کې هر کلی وویل شو.
د جرمني د بهرنیو چارو وزیر ښاغلی ویسټرویلي چې د بن په هوایي ډګر کې د ښاغلي کرزي او هیت د هر کلي لپاره ورغلی ؤ، وویل دا زمونږ لپاره ویاړ دی چې د بن د مهم کنفرانس کوربه توب په غاړه لرو. ښاغلي ویسترویلي وویل د افغانستان د ثبات او امنیت لپاره تاسو په مونږ او نورې نړیوالې ټولنې ډاډ لرلی شۍ. " زمونږ اصلي پیغام دا دی چې افغانستان به نه هیروو او غواړو چې ستاسو د هیواد سره د اوږدې مودې لپاره ملګرتیا ولرو. " په عین حال کې افغان ولسمشر حامد کرزي وویل د خوښۍ ځای دی چې یو ځل بیا جرمني ته راځم او تر څنګ یې دا هم وویل چې جرمني د افغانستان او د سیمې د ثبات او امنیت په راوستلو کې قربانیو ته هم غاړه ایښې ده. " جرمني د افغانستان پخوانی ملګری دی او په ځانګړي ډول پدې تیرو لسو کالو کې زمونږ سره په هرې ستونزې کې ولاړ ؤ او د همکاریو په برخې کې هم جرمني د مرستندویه هیوادونو په جملې کې په لومړي کتار کې دی. . پداسې حال کې چې د جرمني د بن په ښار کې د بن دویم کنفرانس به د دوشنبې په ورځ پیل شي او د امنیتي مسایلو تر څنګ به په امنیتي مسایلو هم پکې هر اړخیز بحثونه وشي خو په افغانستان کې بیا عام خلک وایي چې د غونډو پر ځای پکار ده چې عمل ډیر شي. د افغانستان غریب او بې چاره خلک د بن په کنفرانس کې د ګډون کوونکو نه هیله لري چې په هیواد کې دې د فقر او غربت چاره وکړي. " درې کاله کیږي چې مونږ پدې خیمې کې ژوند کوو. زمونږ غوښتنه د نړیوالې ټولنې او پخپله د ولسمشر حامد کرزي نه دا ده چې مونږ ته ډوډۍ او د اوسیدو ځای برابر کړي ځکه چې زمونږ د اوسیدو وضع بیخي خرابه ده. " زه له ولږې او تندې مرمه. زه په پنځو افغانیو اوبه اخلم او دوه لمسیان لرم. هیله لرم چې حکومت زما سره مرسته وکړي ځکه چې زه زیاتې ستونزې لرم. په امریکا باندې د 2001 کال د سپټمبر د میاشتې د 11 مې نیټې د تروریستي بریدونو نه یوه میاشت وروسته په همدې میاشت کې د نړۍ مشران د جرمني د ښار د بن په لومړي کنفرانس کې سره جرګه شوي ؤ او په افغانستان کې د طالبانو رژیم د پای ته رسولو لپاره سره سلا شول. هغوي هیله درلوده چې په افغانستان کې به کورنۍ جګړې نورې پای ته ورسیږي او دغه هیواد به د عصریتوب په لور روان شي. د میرمنو حقوق به پکې رعایت شي او تر څنګ به یې د ولس فقر او بیچاره ګي هم ختمه شي.